Bétera inicia 2023 amb un nou contracte de manteniment i neteja de parcs i jardins
10 de febrer de 2023

Bétera estrena un nou contracte del servei de manteniment i neteja dels espais enjardinats i zones verdes que a més comporta serveis de poda, xarxa de reg així com assessorament i plantació de nou arbrat i plantes.

L'augment de població que ha experimentat Bétera en els últims anys i el desenvolupament urbanístic en el terme han suposat dos condicionants que han portat a l'àrea de Parcs i Jardins a posar en marxa aquesta contractació que segons indica l'Alcaldessa de Bétera, Elia Verdevío, “cobreix les necessitats existents i atén la situació real del nostre municipi que ha crescut molt els últims quatre anys. Hem d'adaptar-nos a la nova realitat de Bétera i oferir als nostres veïns i veïnes serveis de qualitat que atenguen les seues necessitats”.

A més dels serveis que es donaven amb anterioritat en aquest nou contracte s'han introduït millores com la inspecció i neteja dos vegades a la setmana del mobiliari i els jocs dels parcs infantils, el manteniment d'aquests jocs quinzenalment, la neteja diària de residus i papereres als parcs i zones canines així com l'obertura i tancament dels parcs que així ho requerisquen.

“Aquest nou contracte inclou el manteniment de zones noves com el R-8, el R-9, la Ronda Nord i les jardineres del carrer Mila Reial que fins al moment no es contemplaven en el contracte anterior” tal com ha assenyalat el regidor de Parcs i Jardins, Carlos Abad, qui des de la seua àrea i al costat de l'equip tècnic ha dut a terme aquest contracte que té un pressupost anual d'1.651.000,00 €.

Augment de recursos humans i materials

Amb l'objectiu de millorar gradualment la gestió d'aquests serveis de manteniment i de neteja en parcs i zones verdes i enjardinades el Consistori beterense ha posat en marxa aquest nou contracte que augmenta els recursos materials i personals.

D'aquesta manera, aquest nou servei compta amb 12 equips de treball que, al seu torn, disposen d'un equip més per a reforços puntuals en èpoques i campanyes que així ho requerisquen. “En total passem de 22 a 33 treballadors que atendran tot el terme amb una flota de 21 vehicles entre camions, furgonetes i remolcs”, ha afirmat Carlos Abad.

Al seu torn, seguint el compromís del Consistori amb el medi ambient, el regidor ha destacat que “a més la flota de vehicles és elèctrica per a reduir la petjada de carboni, i els productes per a la lluita contra plagues que s'utilitzaran són ecològics”.

Un increment de l'equip humà que se suma a la prestació d'un servei que es realitza amb majors i millors recursos i eines materials que permetran un millor servei a la ciutadania.

El servei està a ple rendiment des d'aquest mes de febrer i suposa un salt quantitatiu i qualitatiu en el manteniment i neteja dels parcs i jardins de Bétera.